Niðurskurður á Landspítalanum óásættanlegur Niðurskurður á Landspítalanum óásættanlegur Helga Hafsteinsdóttir fimmtudagurinn 12. desember 2019 Afleiðingarnar af niðurskurði á Landspítalanum eru alvarlegar fyrir bæði sjúklinga og starfsfólk . Starfsfólk hefur hrökklast úr starfi , nýliðun gengur illa og veikindi eru algengari en eðlilegt getur talist . Eðlilegra að draga úr álagi og bæta kjör „ Vandi spítalans á undanförnum árum hefur ekki síst verið skortur á heilbrigðisstarfsfólki , sér í lagi sjúkraliðum og hjúkrunarfræðingum . Aukið álag og launaskerðingar verða ekki til að bæta þann vanda . Eðlilegra væri að leita allra leiða til að draga úr álagi og bæta kjörin til að fjölga í þessum mikilvægu fagstéttum , “ segir Sandra B. Franks , stjórnarmaður í BSRB og formaður Sjúkraliðafélags Íslands . BSRB varaði við því í umsögn um fjárlagafrumvarpið að ef ekki yrði brugðist við halla á rekstri Landspítalans myndi það kalla á niðurskurð . Við þessari ábendingu var ekki brugðist og afleiðingarnar eru að koma í ljós . Nú eru kjarasamningar opinberra starfsmanna lausir , þar með talið stórra hópa innan BSRB sem starfa á Landspítalanum . Það er dapurt innlegg inn í þær kjaraviðræður að skera enn meira niður hjá þjóðarsjúkrahúsinu , fækka starfsfólki og auka enn frekar álagið á þá starfsmenn sem eftir eru .